18. schôdza NR SR - 3.deň - A. dopoludnia
Dátum: 2020-11-26
Poslanec: Tomáš, Erik (SMER - SD)
Druh vystúpenia: Vystúpenie v rozprave

34. Vážený pán predsedajúci, vážený pán minister, kolegovia, kolegyne, ak dovolíte, ja sa budem venovať len obedom zadarmo, tým obedom zadarmo, ktoré vláda, opakujem a trvám na tom, chce veľmi potichučky rušiť, pretože ak by tak stála za tým svojím rozhodnutím, tak by nebol problém predložiť rušenie obedov zadarmo už normálne do zákona hneď na jeho začiatku a nemusela by to robiť prostredníctvom pozmeňujúceho návrhu, ktorý sa predložil na sociálnom výbore, aby to čo najmenej kričalo. Ja som s údivom sledoval médiá minulý týždeň, kde som sa dozvedel, že vlastne vláda obedy zadarmo neruší. Ba dokonca zvyšuje príspevok, resp. dotáciu na obedy zadarmo. No však to je skvelá správa, nie? Ja nechápem, prečo tá opozícia tu vôbec kričí, prečo kričí ZMOS, prečo kričí Únia miest, však to je super. Ešte raz, z médií som zaznamenal vyhlásenie ministerstva práce, že obedy zadarmo sa nerušia, naopak, ešte zvyšujeme dotáciu. To je neskutočné. Tak sa potom spýtame rodičov od nového školského roka - lebo rušiť sa budú obedy zadarmo až od nového školského roka -, že ako to je. Spýtame sa všetkých rodičov škôlkarov posledného ročníka materských škôl a spýtame sa všetkých rodičov žiakov základných škôl, či im boli, alebo neboli zrušené obedy zadarmo. Nechcem tuto na pána kolegu zo SME RODINA reagovať, lebo áno, je tu polemika, či obedy zadarmo boli zadarmo, alebo neboli zadarmo, ale on povedal, že žiadny obed na Slovensku nebol zadarmo, počuli ste to dobre, a dokonca tie obedy stáli viac tých rodičov, ako pred tým zavedením opatrenia. Toto si dovolí povedať človek zo SME RODINA. Chápete? On sa ani len nepripraví, aby niečo povedal v pléne. Pozrite si svoje vyjadrenie, pán kolega, hanbite sa, hanbite sa, lebo to, že ministerstvo práce tvrdí, že sa nerušia obedy zadarmo, to je naozaj veľmi hanebné, ale to, čo ste predviedli vy v rámci toho, ochrany tejto operácie, to je niečo neuveriteľné. Tak vám len pripomeniem, pozrite si štatistiky Združenia miest a obcí Slovenska, že v niektorých mestách a obciach boli obedy skutočne zadarmo, pretože tam tí primátori ten jeden alebo dva centy navyše naozaj doplatili. Niekde neboli, pretože sa zvýšili režijné náklady, resp. niektoré mestá zaviedli tzv. kauciu, teda preddavok k tým obedom zadarmo, ktorá sa ale následne rodičom vracala, keď tie obedy naozaj odhlasovali a prihlasovali tak, ako majú. Takže kým niečo poviete, si naštudujte, a keď chcete ochraňovať zobratie teplého obeda deťom, nech sa páči, ale nerobte to takými klamstvami a nepripravenosťou. Pani primátorka Skalice Mierna už odišla, tak chcel by som umierniť jej vyjadrenia, že primátori a starostovia nesúhlasia s tým, pretože sa jedlo míňalo, alebo niečo podobné, tak, pani primátorka, pevne verím, že aj vy ste združená v Združení miest a obcí Slovenska a v Únii miest, tak si prečítajte vyjadrenia vašich organizácií, ktoré tvrdia, že so zrušením obedov zadarmo, alebo ak tam pán kolega chce, dotácie na obedy, nesúhlasí. Čiže rušia sa obedy zadarmo. Rušia sa obedy zadarmo pre škôlkarov posledného ročníka materských škôl a pre všetkých žiakov základných škôl a vracia sa ten model do stavu pred naším opatrením, kde aj vtedy platilo, že deti v hmotnej núdzi, resp. z rodín v hmotnej núdzi majú nárok na obed zadarmo, resp. vtedy to bolo tuším za jedno euro alebo za jeden cent, už si to presne nepamätám. Čiže obedy zadarmo sa rušia pre škôlkarov posledného ročníka a pre žiakov základných škôl a vracia sa stav, resp. áno, tá situácia do minulosti, teda pred zavedením nášho opatrenia, aby sme boli teda presní. A keby aj nejakí rodičia toto sledujú, tak ich ešte raz poprosím, skontrolujte si od nového školského roka, ako to je. Nedostanete niektorí vôbec nič a vysvetlím prečo. Nerozumiem, pretože na viacerých sociálnych veciach sa vieme aj vecne prieť a diskutovať, napríklad pred chvíľou som to predviedol pri minimálnom dôchodku, ale naozaj nerozumiem, prečo máte potrebu opatrenie, ktoré sa osvedčilo v praxi nielen na Slovensku, ale aj v zahraničí, rušiť. Prečo tá antisociálna smršť musí pokračovať každý boží jeden mesiac a nezastaví sa ani pred deťmi? Ja mám pocit, pán minister antisociálnych vecí a rodiny, že vy svoje dielo dokonáte do konca roka. Však to bude svetový rekord. Vy porušíte úplne všetko do konca roka, v prvom volebnom roku. Zrušili ste 13. dôchodok, oklieštili ste minimálnu mzdu, zmrazili ste minimálnu penziu, idete zrušiť dôchodkový strop a nahrádzať ho niečím iným a teraz idete rušiť ešte aj obedy zadarmo pre deti. Pán minister, opätovne vám pripomínam, že vaše hnutie SME RODINA, aj vášmu kolegovi v lavici, hlasovalo za všetky tieto opatrenia, pokiaľ ste boli v opozícii, a akonáhle ste sa stali ministrom práce, kde by sme očakávali, tak ako povedal pán kolega Kéry, že to budete strážiť, vy, naopak, idete proti svojmu hlasovaniu, proti svojim predvolebným sľubom, lebo váš pán Kollár, ja ho pozdravujem do nemocnice, nech sa uzdraví, nebudem ho teraz kritizovať, len pripomeniem ešte raz, sa vyjadril, že nebudete súčasťou vlády, ktorá bude rušiť sociálne opatrenia. Ja som väčší podvod na voličoch nevidel. A tými obedmi zadarmo to celé teraz dokonávate. A robíte to napriek tomu, že analytici štátnych inštitúcií, teda teraz vašich vládnych inštitúcií, Útvaru hodnoty za peniaze a Inštitútu vzdelávacej politiky, skonštatovali, že obedy zadarmo priniesli neskutočné výsledky, aj to vyčíslili. Najprv spomeniem jeden údaj zo ZMOS-u. O 25 % detí sa dostalo k teplým obedom viac. Ešte raz, o 25 % detí viac sa dostalo k teplým obedom. A teraz tie údaje z inštitútov, ktorých som, ktoré som spomínal. O 25 % menej hodín vymeškali žiaci. Znížil sa počet vymeškaných hodín o 25 %. A viete prečo? Pretože je podmienkou vyzdvihnutia si obedov zadarmo, že ten žiak musí absolvovať vyučovací proces, alebo to dieťa v škole musí absolvovať vzdelávaco-výchovný proces. O 25 % vymeškaných hodín menej. A tretí údaj: o 19 %, vážení koaliční kolegovia, ktorí zahlasujete za túto neskutočne hanlivú vec, hanebnú, proti deťom, tretí údaj vám pripomínam, že o 19 % sa zvýšilo zaškolenie päťročných škôlkarov z marginálnych skupín, rómskych. A potom ďalšie veci: lepšie začlenili chudobné deti medzi tie ostatné. Uvedomujete si, aké je to dôležité, že odrazu sa tie chudobnejšie deti necítia menejcenné, že sedia za jedným stolom s tými bohatšími deťmi? Toto sú fakty. Toto nie sú argumenty opozície. Toto sú argumenty odborníkov. Tak prečo to idete robiť?! Skúste aspoň raz nebuď, nebyť ako také roboty a nezahlasovať za niečo, čo sa vám fakt nepáči. Tu máte argumenty na stôl. A neklamte vo svojich vystúpeniach za každú cenu. Poprosím vás, neklamte aspoň pri deťoch. Majte Boha pri sebe. A teraz k tej, k tomu ZMOS-u ešte sa musíme vrátiť, keďže pani Mierna tu hovorila, ako vlastne starostovia a primátori sú celí z toho nešťastní, normálne idú spáchať rituálne samovraždy, som mal pocit. Takže ZMOS naozaj krvopotne zavádzal toto opatrenie do praxe. Ja som bol hlavným predkladateľom tohto opatrenia, preto som taký, ako by som to povedal, spravodlivo rozhorčený, že sa to ide rušiť a áno, bolo to ťažké, ale už to zaviedli. Začalo to fungovať, investovali do kuchýň, pretože len aby ste vedeli, podľa školského zákona aj tak boli povinní zabezpečiť stopercentné stravovanie pre deti, aj keď sa tých detí nestravovalo toľko. Boli povinní. Len, samozrejme, boli zvyknutí, že toľko detí sa nehlási na obedy, no tak tie kapacity tomu boli prispôsobené. Ale zlepšili a zvýšili sa kapacity kuchýň aj školských jedální a hlavne sa zamestnalo strašne veľa pomocných pracovných síl v kuchyni. A teraz čo s tým urobíme? Teraz všetkých týchto ľudí, všetky tieto kuchárky, resp. pomocné sily vyhádžeme a kuchyne, hrnce zostanú prázdne? Lebo nejaký Sulík si niečo vymyslí a vy v rámci zachovania koalície, pán minister, mu rovno prikývnete? No úžasné! Fakt úžasné. No a potom, samozrejme, v tejto ťažkej situácii, v ktorých mestách a obciach, obce sú, im ešte daňovým bonusom (povedané so smiechom) zoberiete z ich príjmov. Vy nielenže im nekompenzujete príjmy za pandémiu alebo za to plošné testovanie, nápad v hlave Igora Matoviča, vy im ešte aj zoberiete tým daňovým bonusom. Skvelé! Naozaj racionálne, rozumné, skvelé. Gratulujem, gratulujem. No a potom, posledný moment, aby ste si ho uvedomili. Nie je pravda, nie je pravda, kolegovia a kolegyne, že dieťa buď dostane obed zadarmo, alebo daňový bonus. To vôbec nie je pravda. Bude aj taká kategória detí, na ktoré sa nebude vzťahovať ani daňový bonus, ani obed zadarmo, pretože niektorí rodičia nespĺňajú podmienku hmotnej núdze, ale na druhej strane sú buď nezamestnaní, resp. ich príjem nestačí na uplatnenie daňového bonusu. Doteraz napriek tomu, že pán minister o tom daňovom bonuse hovorí a vy všetci, ja nepoznám jeho podobu. Vy už poznáte finálnu podobu daňového bonusu? Lebo sa má predkladať podľa mojich informácií k nasledujúcim zákonom, možno už na dnešnej schôdzi v podobe pozmeňujúceho návrhu, pretože koalícia sa na ňom pekne naťahuje a háda. Ja už som si v médiách prečítal všeličo, napr. že nebude dvojnásobný daňový bonus alebo bude len do 19 rokov, potom, že daňový bonus vôbec nebude do 26 rokov, no v tom sa, nebudem neslušný, fakt nikto nevyzná. Teraz fakt neviem, ako to bude. Ale pokiaľ by platil pôvodný stav, ktorý oznámila koalícia ešte v septembri alebo niekoľko týždňov dozadu pri oznamovaní tohto geniálneho - v úvodzovkách geniálneho - nápadu, tak pokiaľ by platil tento stav, tak podľa spomínaných štátnych inštitútov, 47-tisíc detí zostane aj bez obeda zadarmo, aj bez daňového bonusu, 47-tisíc detí. To sú Sulíkove deti! A keď za to zahlasujete, budú to aj vaše deti. Toto budú vaše deti, ktorým zoberiete všetko. Samozrejme, hovorím, nepoznám konečnú podobu toho pozmeňujúceho návrhu, možnože tá kategória detí bude užšia, nebude to toľko detí, ale garantujem vám, že zostane veľká skupina detí, ktorá nedostane ani daňový bonus, ani obedy zadarmo, a bude to vaším hlasovaním. Mne je naozaj ľúto, že ešte aj toto opatrenie idete rušiť. Už som to tu raz spomenul, vieme vecne diskutovať o niektorých veciach. Vidím tam rozdiely v pravicovom a ľavicovom prístupe. Chcem pripomenúť, že pán minister Krajniak je pravicový politik. Oni v SME RODINA sa tvária ľavicovo, nosia červené kravaty, ale my vieme, a to nie je nič v zlom. To nie je nejaká negatívna poznámka. Pán Krajniak nie je nováčikom na politickom nebi. Pôsobil v zákulisí KDH, pôsobil v zákulisí KDH a je to vyslovene konzervatívny, pravicový politik a toto je jeho videnie sveta, ale chcem poprosiť, aby sa hnutie SME RODINA nehralo na ľavicovú stranu, lebo ľavicovou stranou nie je, a tým, čo teraz dokazuje ako prakticky od začiatku volebného obdobia, do konca roka má zrušené všetko dobré, čo sme my zaviedli v posledných rokoch v tom poslednom období volebnom, sa ruší. Je mi to ľúto, chcem vás ešte poprosiť, aby ste zvážili to hlasovanie, toto fakt robiť nemusíte. Ak máte milióny na antigénové testy, ktoré sú absolútne nevhodné na plošné testovanie, čo vám už povedala aj Európska komisia, čo vám už hovorili aj vaša pandemická komisia. Ak máte 8-miliardový prebytok v rozpočte, ktoré neminiete, prečo potrebujete tým deťom brať tie peniaze? Povedzte mi, ešte raz opakujem, 8-miliardový prebytok, v rozpočte peniaze máte. A vy tu nakupujete nejaké antigénové testy, ktoré sa vôbec nedajú použiť na plošné testovanie, len preto, lebo váš pán Matovič chcel byť majstrom sveta, a ukazuje sa, že ním nebude a je to veľmi smutný príbeh na koniec celého toho plošného testovania. Za tie deti vás chcem poprosiť, nehlasujte za tento návrh. Vyhoďte ten pozmeňujúci návrh, lebo tie ostatné veci v zákone sú prijateľné, ale ak to tam zostane, musím za stranu HLAS - sociálna demokracia, za náš poslanecký klub povedať, že, samozrejme, nepodporíme takýto návrh zákona. Ďakujem pekne.